text: Optagelsesprøver for hunde
  24 oktober 2014 kl. 14.48
  Det kan godt være lidt ensomt at komme på plejehjem. Men nu er der mulighed for at få en besøgsven - en hund. Lørdag er der optagelsesprøver i Kolding.
  Hvis du kender en, som føler sig en smule ensom, så kan du og din hund blive besøgsvenner for dem. 
  TrygFonden har et samarbejde med en masse hundeejere, som sammen med deres hunde besøger forskellige ældre og demensramte på regionens plejecentre.
  - Vi oplever et stort ønske fra både plejecentre og hundeejere, siger projektleder Galina Plesner til TV SYD.
  I Syd- og Sønderjylland er der 64 besøgshunde, som kommer ud på 55 plejecentre i 10 kommuner.
  Men tallet vil være stigende, blandt andet fordi der lørdag holdes optagelsesprøve på Plejecenter Kirsebærhaven i Kolding. Her er mange meldt til, i håbet om at de - sammen med deres hund - bliver valgt som besøgsvenner.
  - Det betyder rigtig meget for plejecentrene, at der kommer en hund på besøg. Mange af beboerne har tidligere haft hund, og det giver gode minder og noget at snakke om, siger Galina Plesner til TV SYD.
  I Kolding er der tilmeldt 36 hundefamilier, og hvis alle hunde bliver godkendt, kan de sagtens bruges, fortæller hun.
  - Vi kigger efter om hunden er glad og sund, og om den kan omgås forskellige mennesker, siger projektlederen.
  